b'\n_START_ARTICLE_\nVasaros laikas\n_START_PARAGRAPH_\nVasaros laikas \xe2\x80\x93 vietinis tam tikro regiono laikas, trunkantis tam tikr\xc4\x85 met\xc5\xb3 period\xc4\x85 ir paprastai besiskiriantis nuo \xc4\xafprastinio (da\xc5\xbeniausiai juostinio laiko) viena valanda._NEWLINE_Pirmin\xc4\x97 \xc5\xa1io laiko \xc4\xafvedimo paskirtis \xe2\x80\x93 efektyviau i\xc5\xa1naudoti dienos \xc5\xa1vies\xc4\x85. Vasaros laikas naudojamas ne visose \xc5\xa1alyse: kurios \xc5\xa1alys naudoja, o kurios ne, galima pa\xc5\xbei\xc5\xabr\xc4\x97ti straipsnyje laiko juosta.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 vasaros laik\xc4\x85 pasi\xc5\xabl\xc4\x97 \xc4\xafvesti 1895 angl\xc5\xb3 kilm\xc4\x97s mokslininkas entomologas D\xc5\xbeord\xc5\xbeas Hadsonas (George Vernon Hudson) (). Da\xc5\xbenai tokio pasi\xc5\xablymo pradininko laurai priskiriami Viljamui Viletui (William Willett) 1907 para\xc5\xa1iusio straipsn\xc4\xaf \xe2\x80\x9eDienos \xc5\xa1viesos \xc5\xa1vaistymas\xe2\x80\x9c (\xe2\x80\x9eWaste of Daylight\xe2\x80\x9c; ), kuris nepriklausomai nuo Hadsono i\xc5\xa1 naujo sugalvojo vasaros laiko id\xc4\x97j\xc4\x85. Ilg\xc4\x85 laik\xc4\x85 tokie pasi\xc5\xablymai nesusilauk\xc4\x97 vyriausybi\xc5\xb3 d\xc4\x97mesio._NEWLINE_Pirm\xc4\x85 kart\xc4\x85 vasaros laikas panaudotas Pirmojo pasaulinio karo metu Vokietijoje (nuo 1916 m. baland\xc5\xbeio 30 iki 1916 m. spalio 1 dienos), \xc5\xa1iek tiek v\xc4\x97liau panaudotas ir Jungtin\xc4\x97je Karalyst\xc4\x97je (1916 m. gegu\xc5\xbe\xc4\x97s 21 iki 1916 m. spalio 1). 1918 met\xc5\xb3 gegu\xc5\xbe\xc4\x99 vasaros laikas \xc4\xafvestas JAV, ta\xc4\x8diau galiojo tik metus._NEWLINE_Per antr\xc4\x85j\xc4\xaf pasaulin\xc4\xaf kar\xc4\x85 taupant resursus JAV v\xc4\x97l \xc4\xafved\xc4\x97 vasaros laik\xc4\x85 1942 metais.\n_START_SECTION_\nNaudojimas\n_START_PARAGRAPH_\nVasaros laikas naudojamas visose Europos valstyb\xc4\x97se (i\xc5\xa1skyrus Islandij\xc4\x85, Rusij\xc4\x85, Baltarusij\xc4\x85). Laikas persukamas viena valanda \xc4\xaf priek\xc4\xaf visose valstyb\xc4\x97se vienu metu (1:00 UTC) paskutin\xc4\xaf kovo sekmadien\xc4\xaf ir atsukamas atgal paskutin\xc4\xaf spalio sekmadien\xc4\xaf._NEWLINE_Vasaros laikas naudojamas daugelyje JAV ir Meksikos valstij\xc5\xb3, beveik visoje Kanadoje, Australijoje, kitose \xc5\xa1alyse. Persukimo laikas \xc4\xafvairus, bet da\xc5\xbeniausiai \xc5\xa0iaur\xc4\x97s pusrutulyje laikas pastumiamas pirmyn 2:00 valand\xc4\x85 nakties paskutin\xc4\xaf kovo sekmadien\xc4\xaf, o atsukamas atgal paskutin\xc4\xaf spalio sekmadien\xc4\xaf, Piet\xc5\xb3 pusrutulyje \xe2\x80\x93 atvirk\xc5\xa1\xc4\x8diai.\n_START_SECTION_\nVasaros laikas Lietuvoje\n_START_PARAGRAPH_\nPirm\xc4\x85 kart\xc4\x85 Lietuvoje vasaros laikas buvo taikytas 1981\xe2\x80\x931989 m., panaikintas 2000 m., o nuo 2003 m. sausio 1 d. \xc4\xafvestas antrosios laiko juostos laikas, taikant vasaros laik\xc4\x85. Kaip ir daugumoje valstybi\xc5\xb3, jis \xc4\xafvedamas kovo paskutin\xc4\xaf sekmadien\xc4\xaf, tre\xc4\x8di\xc4\x85 valand\xc4\x85 nakties persukant laikrod\xc5\xbeio rodykles valand\xc4\x85 \xc4\xaf priek\xc4\xaf, o at\xc5\xa1aukiamas spalio paskutin\xc4\xaf sekmadien\xc4\xaf, ketvirt\xc4\x85 valand\xc4\x85 nakties atsukant laikrod\xc5\xbeio rodykles valand\xc4\x85 atgal.'